text:
Ativitât di lenghe furlane, Istitût Comprensîf di Glemone, scuele primarie di Ospedâl, classe cuinte
Une volte i fruts a scugnivin judâ tai cjamps o a cjase e no vevin timp di zuiâ.
Si cjatavisi a zuiâ soredut la domenie dopo i gjespui: “a platâsi” a “corisi daûr” dulintor pe campagne fintremai che si jere sfladâts.
Chescj a son dai zûcs che o vin provât a fâ insieme tes oris di motorie.
Si po zuiâ un par un, saltant cuntune cuarde curte o pûr cuntune lungje che a ven fate zirâ simpri plui di corse di dôs zuiadoris intant che une tierce stant tal mieς, e salte cui pîts tacâts ogni volte che al ven sfiorât il teren; se si inςopede o si ingredee e piert e dunςje e à di lâ fûr dal zûc.
Al po jessi stabilît un ciert numar di salts par finî la gare e determinâ il vincitôr.
cliche su lis figuris par ingrandîlis
Un zuiadôr al ven bendât e fat zirâ intor di se par fai pierdi l’orientament.
Al à di cjapâ un dai compagns e, judantsi cu lis mans, ricognossilu par che chest al cjapi il so puest.
Il zuiadôr sielzût si plee poiantsi cu lis mans sui zenoi e i compagns lu saltin, o pûr si sbassin jù plui zuiadôrs e chei altris ju saltin vie vie come cjavai sui ostacui. Si puedin fâ ancje dôs scuadris.
Si zuie in cinc.
I cjantons a puedin sei cuatri amis che a àn di metisi in maniere di formâ un cuadrât.
Si fâs la conte e cui che al jes al fâs di vuardie metintsi tal mieç dal cuadrât.
I cjantons a àn di gambiâsi il puest (ancje di traviers) rivant a plaçâsi prin de vuardie, chel che al reste fûr al cjape il puest tal mieç.
Il zûc si fâs intun grant slarc.
Cuntune conte si sielç un frut, chest al bute pal aiar la bale e al clame un compagn par esempli ‘Sef, alore ducj a corin vie, fûr che ‘Sef che al cjape la bale svelt e al vose “stop”.
Alore ducj si fermin di bot. ‘Sef cun trê pas al va dongje di un compagn e i tire intor la bale.
Se lu cjape, chest al va fûr, se la bale no lu cjape alore al va fûr ‘Sef.
Il zûc al va indenant cussì. Al vinç la partide cui che al reste par ultin.
Si zuie suntun teren segnât insom e da pît di dôs liniis. Po dopo si tire une linie tal mieç.
Si fâs la conte e si sielς il lôf, che al varà di metisi a metât dal cjamp.
Ducj chei altris fruts a àn di metisi di une bande dal cjamp e al vie a tacaran a cori par superâ la linie di mieς e lâ a finîle di chê altre bande cence fâsi tocjâ dal lôf.
Cui che al ven tocjât al deventarà lôf e al varà di cjapâ i zuiadôrs che a van di ca e di là de metât dal cjamp.
Al vinç chel che al varà passât la linie di mieç cence mai fâsi cjapâ.
Chest zûc al vignive fat cuntun len di 3 cm di spessôr e 10-15 cm di lungjece, sbecât di dutis dôs lis bandis.
Il baston al vignive poiât par tiere o suntun clap, cuntun altri baston si dave un colp da pît o insom dal “pindul” e cuant che al svolave si lu tirave di gnûf di ce bande che si voleve.
Si scugnive tirâlu di volte in volte simpri plui lontan o simpri plui dongje a un puest o a une robe che e vignive decidude insieme.
Si faseve rodolâ par tiere un cercli fat cuntune vuiscje di morâr o un cerclon di biciclete cence rais. Si veve di tignîle in ecuilibri cuntun baston o cuntun toc di fier.
Si podeve zuiâ di bessôi o cun altris, vedint cui che al faseve lâ il cercli plui svelt.
Si po zuiâ in doi o plui zuiadôrs.
Un frut al scuint alc di piçul o un claput intune man e al fâs viodi dutis dôs lis mans a chei altris che a àn di induvinâ in ce man che e je scuindude la robe.
Chel che al induvine al sta sot a scuindi la robe.
Si po cjantâ:
“Sant Michêl ch’al dîs il vêr
Se nol è chi al sarà culì”
Al è un zûc che no si à di imbroiâ, par sei juscj si à di mostrâ simpri chê altre man.
E je une conte, ma ancje un zûc.
Si metisi sentâts cu lis gjambis lungjis e si fâs la conte, chel che i finìs la ultime peraule al tire dentri la gjambe. Si va indenant cussì fintremai che e reste une gjambe sole.
La conte a fâs cussì:
“Sante striche di pitiche, di pitoche carabule
Asinele, buine vite fo-ra-che-le.”
Si disegne sul ciment 3 cuadrâts in lungjece, 2 in largjece, 1 in lungjece e altris 2 in largjece cuntun zessut.
Si cjol un claput e si lu tire tal cuadrât plui dongje, cuntun pît si salte, no li che al è il clap, ma in chel dopo simpri cuntun pît. Cuant che si rive intal dopli si puedin meti jù ducj doi i pîts, si va indenant fin ae fin, po dopo cuant che si torne indaûr si cjape sù il clap cence poiâ chel altri pît.
A turno si zuie, e il clap si lu bute simpri plui lontan fin che si à passât ducj i cuadrâts.
Se si poie il secont pît o si sbalie di tirâ il clap al zuie chel altri.
Si fasevin cun doi boçs di bande, si foravin insom e si faseve passâ une cuarde in ogni buse.
Cjapant la misure juste si tignivin lis cuardis tes mans e si montave cui pîts sore, cjaminant si alçave ancje il boç e si veve di stâ in ecuilibri.
Il zûc al jere chel di cjaminâ in ecuilibri sui trampui cence colâ. Dificil ma une vore divertent!! Si veve di coordenâ ben pîts e mans tignint la cuarde ben tirade!!
Si zuie dividûts in dôs scuadris. Un al à la puce e tocjant chei altris la passe, chel che al ven tocjât al va dentri di un cercli, al po vignî liberât dai siei amîs. Si vinç cuant che si à cjapât ducj i fruts di chê altre scuadre. Po dopo si fâs cambio.


c: text/html

text:
da est: Südautobahn (A2) Vienna - Graz - Klagenfurt - Villach - Spittal / Drau; oppure da Villach attraverso la Gegendtal fino a Radenthein / Döbriach - Millstätter See
da sud: Autostrada Udine - Tarvisio - Villach - Spittal / Drau; oppure da Villach attraverso la Gegendtal fino a Radenthein / Döbriach - Millstätter See
da ovest: Innsbruck - Felbertauernstraße o Brennerautobahn / Pustertal fino a Lienz - Oberdrauburg - Spittal / Drau - Millstätter See
da nord: Monaco di Baviera - Salisburgo - Tauernautobahn (A10) direzione Spittal / Drau per uscire a Millstätter See (Attenzione: uscita sulla corsia di sinistra!)

robotstxt: allowed

filter: keep


text:
Oscar Wilde, tal so splendit e dramatic «De profundis», al fâs une osservazion-confession che e mertarès metude tra lis pagjinis plui sapientis e utilis dal pinsîr uman. E, in plui, no si trate di une speculazion astrate, che al pues fâle ancje un massepassût, ma le fâs un che si cjate tun dai moments plui tragjics e umiliants de sô vite e duncje nol fevele par astrazion ma par esperience direte. Al dîs il plui grant scritôr celt e duncje romantic de ete vitoriane che, inte sô vite, al veve cognossût dut ce che di bon, di biel, di estetic, di esaltant, di conturbant si podeve provâ. Al passave come une âf di rose in rose, incjocantsi di profums e di emozions lis plui raris e rafinadis, tune sorte di cjoche dai sens e di inturpidiment da la ment. Al crodeve di vê provât dut, cognossût dut, gjoldûr dut e duncje di jessi l’om plui furtunât di chest mont. Ma si sbaliave. Parcè che, al dîs cjatantsi tal scûr de preson di Reading, al veve cognossût dome une part dal zardin de vite, la plui biele e gratificant, ma simpri limitade. Al veve cognossût la part là che il soreli al regne sovran e a florissin lis rosis plui esotichis e conturbantis. E jere però une altre part dal zardin, che là che nol trai mai soreli e lis rosis a florissin dome di gnot e a àn il colôr dal sanc. Al jere il zardin dal dolôr, là che l’om si cjate te sô nuditât, fragilitât, essenzialitât, miserie, impotence ma ancje veretât. Dome cognossint ancje il dolôr, fisic e morâl, si cognòs la vite e dome cognossint il dolôr fisic e morâl l’om al pues dîsi e sintîsi om complet. Parcè che il mâl al fâs part essenziâl de vite e chel che nol à cognossût il dolôr e il mâl nol à cognossude la vite, almancul la sô part plui profonde e vere.
Po ben o pues dî cun veretât che tal gno ortut nol à mancjât il seren e il soreli e la bueresine che e fâs niçulâ lis campanelis e trimulâ lis fueis sensibilis dai arbui, ma ancjemò plui o ai sperimentât il cîl scûr come une bocje di lôf, e il gherbinat che mi inglaçave i vues e la anime, e il burlaç che mi sdrondenave cence remission, e no je mancjade la tampieste, che e à riscjât di fiscâ tun lamp il lavôr di une vite. No soi tant sant di rivâ a ringraciâ Diu pal mâl che mi à mandât o lassât vignî, però lu ringracii che mi à dade simpri tante fuarce di rivâlu a frontâ cun dignitât e sore dut lu benedìs parcè che o ai rivât instès a vivi e a vivi ben, rivant a tirâ fûr ancje dal mâl chê positivitât che Diu al à metût in ogni robe. O ai patide la malatie ma no ai vivût di malât, almancul no fin cumò; o soi stât petenât e pestât a dovê ma no ai mai rinunciât a vivi une vite dignitose, relativementri serene e impegnade al massim. O crôt che tancj predis cun plui salût di me no àn rivât a fâ ce che o ai fat jo. E cheste e je gracie di Diu de plui gjenuine. Parcè che o podevi benon cjatâ un alibi, une scuse, un rimpin par rinunciâ a vivi o par vivi in funzion de muart, che al è tramudâ la vite in no vite.
No soi tra i fanatics dal mâl, parcè che il mâl al à il non cun se. E nancje no mi va la mistiche masochistiche che tant e à regnât tune part de glesie catoliche che si veve di patî o murî. Mi visi che in ‘seminari nus disevin che «no si pues lâ in paradîs se no si à almancul un claput te scarpe». Si viôt che e je une matetât di siôrs, parcè che i puars no àn scarpis! E po parcè si scuegnial vê un claput cuant che si pues benon laudâ Diu cjaminant ben? Tant plui che jo, par naturâl, o soi un che al tete te lûs, tal cjalt, tal soreli, te positivitât, un che al ame la vite, la novitât, la ligrie, la fantasie. O jeri come un luiarut che al cjantave content beât sul so ramaçut, incjocantsi a buinoire di rosade e di lûs e sore sere fasint il plen di soreli par frontâ il scûr de gnot. Come il «garzoncello scherzoso» dal gno amì Jacum di Recanati, o ai gjoldût il «stato soave» e la «stagion lieta», ancje se curte, e mai plui no varès pensât, te sabide de mê vite e te vee de mê maturitât, che la esistence e fos stade cussì grivie.
Cundut a chel, però, e cence savê ce che mi puartarà l’avignî (di sigûr no grancj salustris), o soi a dî che ancje la malatie, il mâl fisic e morâl, i moments negatîfs de vite a àn une lôr impuartance e un lôr valôr. No dome par fâti cognossi la realtât interie de vite, ma ancje par temprâti, par rinditi plui fuart, plui essenziâl, plui sapient, plui realtîf. Par fâti gjoldi di plui di chês speris di lûs tra un burlaç e chel altri che la vite ti regale e par judâti a capî in profondiutât e no par proforme chei che a tribulin e a cainin dongje di te. Il dolôr ti da umiltât e caritât, passience e sapience, profonditât e compassion. O disarès che al rive a tirâ fûr di te e di chei dongje di te lis miôr cualitâts, cu la cuâl che tantis voltis la salût e la furtune matereâl ti rint insensibil, superficiâl, egoist e malpazient. Cul dolôr tu cressis e tu madressis, cul ben tu riscjis di restâ frut, cun dutis lis pecjis dai fruts. Tantis voltis mi domandi se o varès fat dut ce che o ài fat se o ves vude salût. O varès corût di plui, consumât di plui, ma forsit o varès strassade la vite in maniere stupide. Par chel o dîs, cu lis lagrimis tai voi e strenzint i dincj: «Grazie, Signôr, ancje dal mâl
pre Antoni Beline
da “De Senectute”
IL FERÂL. Moments di ploie e di burlaç............
Oscar Wilde, tal so splendit e dramatic «De profundis», al fâs une osservazion-confession che e mertarès metude tra lis pagjinis plui sapientis e utilis dal pinsîr uman. E, in plui, no si trate di une speculazion astrate, che al pues fâle ancje un massepassût, ma le fâs un che si cjate tun dai moments plui tragjics e umiliants de sô vite e duncje nol fevele par astrazion ma par esperience direte. Al dîs il plui grant scritôr celt e duncje romantic de ete vitoriane che, inte sô vite, al veve cognossût dut ce che di bon, di biel, di estetic, di esaltant, di conturbant si podeve provâ. Al passave come une âf di rose in rose, incjocantsi di profums e di emozions lis plui raris e rafinadis, tune sorte di cjoche dai sens e di inturpidiment da la ment. Al crodeve di vê provât dut, cognossût dut, gjoldûr dut e duncje di jessi l’om plui furtunât di chest mont. Ma si sbaliave. Parcè che, al dîs cjatantsi tal scûr de preson di Reading, al veve cognossût dome une part dal zardin de vite, la plui biele e gratificant, ma simpri limitade. Al veve cognossût la part là che il soreli al regne sovran e a florissin lis rosis plui esotichis e conturbantis. E jere però une altre part dal zardin, che là che nol trai mai soreli e lis rosis a florissin dome di gnot e a àn il colôr dal sanc. Al jere il zardin dal dolôr, là che l’om si cjate te sô nuditât, fragilitât, essenzialitât, miserie, impotence ma ancje veretât. Dome cognossint ancje il dolôr, fisic e morâl, si cognòs la vite e dome cognossint il dolôr fisic e morâl l’om al pues dîsi e sintîsi om complet. Parcè che il mâl al fâs part essenziâl de vite e chel che nol à cognossût il dolôr e il mâl nol à cognossude la vite, almancul la sô part plui profonde e vere.


text:
✽✽ La gnove, ma no je une novitât, e je che daûr di une ricercje dal “Sole24ore” la universitât di Udin, anzit la Universitât dal FRIÛL, si cjate al 15n puest de classifiche taliane. Triest e ven daûr (26°).
Al prin puest Trent. Su chest, il diretor dal Messaggero Veneto al à scrit intal so blog, une riflession che mi somee juste considerâ. Al scrif Monestier: Se Udin al da la vene a Triest, Trent le da a Udin». Ven a stâi par lui, il riferiment no à di jessi la universitat triestine, ma che miôr. O vin di jessi i miors, al è l’invît di Monestier. Cemût no dâi reson! Su chest numar tal articul su Lateriis Furlanis o disìn une robe compagne rispiet ai nivei di sicurece alimentâr: se in Italie si domande un nivel X, in Friul al à di jessi X+. Se pe sanitât la cualitat e je Y, ca di noaltris e à di jessi Y+ e vie indenant in ducj i setôrs de vite e de societât.
✽✽ Disìnsi la veritat: al è stat un timp, che, propit pe vie de specialitât, chest al è sucedût. No par dut, no simpri ma dispès. Il nestri Friûl al jere indenant de Italie, il confront al jere cu la Europe. Si clamave model Friûl, a vignivin a studiâlu par copiâlu.
E la Regjon i lave daûr, e gjoldeve di cheste situazion di progrès, Triest comprendude.
✽✽ O pensi che chest al sedi stât il regâl dal taramot: cence chei muarts, cence lis mobilitazions de int, cence chel rapuart diret cui sindics, cu la politiche in gjenerâl, si sarès restâts indaûr.
✽✽ La nassite de universitât furlane e figure ben chei agns. Po dopo alc al è cambiât: cualchidun al fevele di masse bêçs, altris di sotanisim dai sorestans furlans. personalmentri o ai simpri pensât che la storie e va indenant a ciclis, ma che in ognidun al reste alc di chel prime.
✽✽ Une realtât invezit no je mai cambiade: il rapuart tra Triest e il Friûl. Dôs storiis diviersis che dome un legjisladôr curt di voli e di cjâf al podeve meti dongje intune istituzion aministrative tant che la Regjon a statût speciâl.
✽✽ Parcè duncje no podìno jessi vuê tant che Trent?
✽✽ Al sarès masse comut ricuardâ, che la universitat dal Friûl e je sot finanziade, che Triest “e à simpri cjalât l’ateneu di Udin, tant che une cualsisedi scuele superiôr”, “il dispresi”, peraulis simpri di Monastier. Triest no à mai glotût la nassite de universitât furlane, o zonti jo.
✽✽ La citât, la sô borghesie no rive a cjalâ fûr dal so interès, di une concezion di citât “martare”. E tant che une mantide e cope ducj chei che i stan ator par sopravivi.
Cheste e je la realtât. E alore e je vere che in cualchi maniere o vin di lâ indenant, che ancje cun mancul bêçs la nestre universitât e fâs la sô figure, che tal mont la nestre industrie, il nestri lavôr al resist, si fâs cognossi. Tignî bot duncje, ma par rivâ a jessi “Trent” o fasìn il dopli di fature, pierdint fuarcis e ocasions.
Cheste la responsabilitât de politiche, dai politics furlans in prime file, simpri plui leâts al cjar dal podê, al partît e no al popul che a varessin di rapresentâ. ❚
Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Lûs e scûrs des elezions aministrativis intai comuns fûr Regjon che a sburtin par tornâ in Friûl. Di fat, dal vôt dai 25 di Mai a son rivadis gnovis positivis par esempli di Cint, dulà che al à vinçût Gianluca Falcomer, 30 agns, furlanist doc, cjâf grup di minorance te precedente legjislature, in prime linie di simpri pal passaç dal mandament di Puart viers il Friûl midiant dal moviment “Dai monti al mare”. Une vitorie nete, cul 63,13%, che in campagne eletorâl e jere stade precedude dal anunzi dal dipuesit ae Cjamare dai Deputâts de propueste di leç pal cambi di Regjon, fate dai deputâts Giorgio Zanin di Sant Vît al Tiliment e di Sara Moretto di Puart. No i è lade drete invezit a Alessandro Mauro, che si jere candidât sindic a Sapade-Plodn. Il puartevôs dal Comitât par tornâ in provincie di Udin al à pierdût cuintri l’assessôr jessint Manuel Piller Hoffer. Cun grande onestât inteletuâl si è cjapât la responsabilitât de sconfite, ma al à ancje zontât che al continuarà a impegnâsi pal obietîf di puartâ Sapade in Friûl. Mauro si spietave che tal paîs e fos plui sintude la esigjence di un cambiament un grum radicâl e che chest cambiament al podès saltâ fûr dome cul passaç di regjon. In fin, al à dut câs rimarcât che il lavôr fat al continuarà, sedi a nivel locâl sedi cui interlocutôrs nazionâi. Ancje se al è di dî che cu la senatore De Monte, svolade a Bruxelles, a Rome al sarà plui complicât smovi lis aghis par rivâ a fâ aprovâ la leç. L’ultin dât interessant che al rive simpri dal Belumat al è che aes elezions europeanis la SVP e à tocjât percentuâls in dople cifre in plui di cualchi comun. Segnâl che l’autonomisim nol è passat di mode, anzit, si fâs sintî simpri plui fuart.. ❚
Il Cjargnel
VIERS IL FRIÛL. Biel e brut tai risultâts des aministrativis............
Lûs e scûrs des elezions aministrativis intai comuns fûr Regjon che a sburtin par tornâ in Friûl. Di fat, dal vôt dai 25 di Mai a son rivadis gnovis positivis par esempli di Cint, dulà che al à vinçût Gianluca Falcomer, 30 agns, furlanist doc, cjâf grup di minorance te precedente legjislature, in prime linie di simpri pal passaç dal mandament di Puart viers il Friûl midiant dal moviment “Dai monti al mare”. Une vitorie nete, cul 63,13%, che in campagne eletorâl e jere stade precedude dal anunzi dal dipuesit ae Cjamare dai Deputâts de propueste di leç pal cambi di Regjon, fate dai deputâts Giorgio Zanin di Sant Vît al Tiliment e di Sara Moretto di Puart. No i è lade drete invezit a Alessandro Mauro, che si jere candidât sindic a Sapade-Plodn. Il puartevôs dal Comitât par tornâ in provincie di Udin al à pierdût cuintri l’assessôr jessint Manuel Piller Hoffer. Cun grande onestât inteletuâl si è cjapât la responsabilitât de sconfite, ma al à ancje zontât che al continuarà a impegnâsi pal obietîf di puartâ Sapade in Friûl. Mauro si spietave che tal paîs e fos plui sintude la esigjence di un cambiament un grum radicâl e che chest cambiament al podès saltâ fûr dome cul passaç di regjon. In fin, al à dut câs rimarcât che il lavôr fat al continuarà, sedi a nivel locâl sedi cui interlocutôrs nazionâi. Ancje se al è di dî che cu la senatore De Monte, svolade a Bruxelles, a Rome al sarà plui complicât smovi lis aghis par rivâ a fâ aprovâ la leç. L’ultin dât interessant che al rive simpri dal Belumat al è che aes elezions europeanis la SVP e à tocjât percentuâls in dople cifre in plui di cualchi comun. Segnâl che l’autonomisim nol è passat di mode, anzit, si fâs sintî simpri plui fuart.. ❚


text:
Il festival 2022
Nassût dal leam fuart cu la figure dal gjornalist e scritôr Tiziano Terzani, il festival “vicino/lontano” si fâs ogni an a Udin, dal 2005, intal mês di Mai.
Incuintris, dibatiments, conversazions, conferencis, lezions, leturis, mostris, spetacui e proiezions si disvilupin par cuatri zornadis intensis tal centri storic de citât e tai edificis plui sugjestîfs.
Studiôs, gjornaliscj, scritôrs e artiscj di lustri internazionâl si confrontin tra di lôr e cul public par analizâ, di ponts di viste diferents, i procès di trasformazion in cors tal mont globalizât, in cjamp economic, sociâl, culturâl e gjeopolitic, al fin di indagâ lis resons, i mecanisims, i significâts, lis prospetivis.Traduzion par cure de ARLeF


text:
Aromai lu savìn ducj: no esistin plui i agricultôrs di une volte, chei che a cjapavin sù lis culturis a man, che a dopravin dome ledan e che a lavin daûr dai ritmis de nature. Vuê, dut al è gjestît de tecnologjie, il timp al cor e bisugne spesseâ e lis plantis a van tratadis cuintri di malatiis e besteatis simpri plui resistentis. Fintremai il tiermin “contadin” al nase di vieri e mufulît: cumò a van di mode i imprenditôrs agricui, chei che a passin plui timp sentâts sul tratôr che in pîts. Purpûr, tal mieç di cheste tindince, al è ancjemò cui che al cîr di cjatâ un troi alternatîf che al meti adun inovazion e tradizion.
Jenfri di chestis aziendis, par solit piçulis realtâts di paîs a conduzion familiâr, tantis a son puartadis indevant di int zovine, dispès studiade e cun altris esperiencis di lavôr, che però e decît di tornâ ae tiere e di seguî lis olmis dai vons.
Un di chescj esemplis nus ven de Friûl Bios dai fradis Gabriele e Fulvio Tavano (classe ’79 e ’86) di Gjalarian di Listize, che a àn decidût di cjapâ in man la aziende di famee, cun obietîfs specifics: coltivâ daûr des regulis de agriculture omeodinamiche, cuntune atenzion particolâr ae tradizion contadine, aes dibisugnis des plantis e al rapuart energjetic jenfri om e nature.
«La nestre sfide e je stade chê di tornâ indaûr a ce che si faseve une volte, ma cu la inovazion e cu la culture», nus conte Gabriele Tavano. «O produsìn un prodot di cualitât, cuntun valôr une vore bas di glutin, une vore digjeribil e che si pues doprâ par ducj i tips di panificazion». La aziende e prodûs farine blancje e rosse (une misture di cuatri tips diferents di blave) par polente, di spelte, di forment, di siale, di sarasin e di vuardi. Chest Istât e à metût in cumierç ancje la paste fate cu la sô spelte e produsude di un pastifici artesanâl. «Un dai nestris obietîfs al è chel di vierzi un pastifici par paste secje trafilade al bronç, di mût di ampliâ la nestre ufierte».
Doi zovins ambiziôs, duncje, ma ancje umii e rispietôs de tiere, che ai 20 di Otubar a àn screât un altri dai lôr tancj progjets, fat sù dut cui lôr invistiments e cun fadie e sacrifici: il mulin a piere naturâl pal Friûl di Mieç. «O vin simpri vût chest balin, viodût che la plui part dal procès produtîf lu fasevin in propri e nus mancjave dome la lavorazion finâl. In cheste maniere, o rivìn a vê un margjin ancje sul presit de trasformazion. Cun di plui, o ufrìn un implant inovatîf che nol esisteve ancjemò tal Friûl di Mieç. Cumò, il nestri imprest al è a disposizion ancje di chês altris aziendis de zone, e o sin sigûrs che la colaborazion cul DES e puartarà a tancj zovaments par ducj».
Tant che dute la filosofie ae fonde de Friûl Bios, ancje il mulin al unìs tradizion e inovazion, di mût di masanâ la farine a temperaduris che no ledin parsore dai 37°/38° C, cuntun numar ben precîs di zîrs al minût. «O sin lâts fintremai in Austrie par cirî ce che di miôr al jere sul marcjât, po dopo o vin capît che in Italie o vin za dut ce che nus covente, cence lâ tant ator pal forest. Il mulin, di fat, al ven di Trevîs e lu vin progjetât adun cui costrutôrs». La atenzion e la sensibilitât di cheste aziende, dut câs, no si fermin dome al prodot naturâl, ma si mostrin ancje tai confronts dai clients. «A mi no mi interesse tant di rivâ a vendi, par me al è impuartant che il consumadôr al sepi ce che al compre. O cîr simpri di spiegâ la nestre filosofie, di mût che la int e sedi cussiente di ce che al finìs tal so plat. Cuant che o vent un prodot, o domandi simpri di tornâ a clamâmi par inzornâmi su cemût che e je lade. Il confront al è fondamentâl, parcè che dome de condivision si pues costruî alc che al sedi stabil, cun rapuarts umans che nus judin a cressi ducj i dîs e a puartâ indenant pardabon la nestre mission». ❚
Serena Fogolini


text:
Vie pe storie resinte, e je stade plui di une racuelte di firmis popolârs, cun risultâts plui o mancul fortunâts.
La plui innomenade e je stade daspò dal 1976, dopo dal taramot. In chê volte, popolazion e istituzions di chenti si son mobilitadis par racuei lis firmis che a coventavin (almancul 50 mil) par une propueste di leç di iniziative popolâr par domandâ la nassite di une universitât in Friûl. Lis firmis a forin ben 125 mil. Il popul furlan al mostrave la volontât di scometi sul so futûr partint de formazion alte, de cognossince, dai zovins.
Par dîle cun pre Checo Placerean «il Friûl al à di saltâ fûr dal taramot cul cjâf e no pai pîts». Si à di dî che la Universitât dal Friûl e je nassude, ma no je propit un ferâl pe culture furlane, anzit…
Intal periodi 1981-1983 si fâs une petizion par presentâ une propueste di leç di tutele des trê minorancis dal Friûl, furlane, slovene e todescje. E fo promovude de sezion furlane de A.I.D.L.C.M., Associazion Internazionâl pe Difese des Lenghis e Culturis Menaçadis, cun prins firmataris Adrian Cescje, Samo Pahor e Max Pachner, todesc di Sapade/Plodn. Lis firmis tiradis dongje a forin 50.000, presentadis a Rome a Nilde Iotti. Une iniziative che e je coventade a meti un pont fer tes propuestis di leç in chel cjamp: e veve ancje une sezion gjenerâl che e podeve jessi buine par altris minorancis, e sburtave i parlamentârs a lavorâ.
La propueste par dâi une forme istituzionâl diferente ae Regjon no je gnove: intal Mai dal 1977 la conseire regjonâl dal Moviment Friûl, Cornelia Puppini, e presente une propueste di leç costituzionâl pe «istituzion de regjon Friûl a Statût speciâl e de regjon Vignesie Julie a Statût speciâl». Daûr di chel dibatit, intal 1984 si siere la racuelte di cartulinis-referendum, promovude di Onde Furlane, favorevulis ae istituzion di une Regjon Friûl: a ‘nd rivarin ben 93.541.
Une racuelte di firmis par vê une sede RAI a Udin e fo une gnove iniziative fate intal 1995-96. Il comitât promotôr al fo inviât da la Vita Cattolica di bonsignôr Duilio Corgnali.
Lis firmis tiradis sù par dut il Friûl a forin passe 54.000, consegnadis al President de Republiche di chê volte Scalfaro, che al disè che lis varès ziradis al president de Rai. Ma come che si viôt impiant il televisôr su Rai3 Regjonâl, clamade di chei dal comitât Tele Barcola, e je lade strucje. ❚
✒ Dree Venier
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Doprâ il furlan e je une “opzion di esistence”, un mût par esisti no cate dut, no cate la massificazion, il talian de television, lis logjichis economichis, che a son dispès a svantaç des lenghis minorizadis. E la esistence e je “la plui grande forme di resistence”, al dîs il poete Maurizio Mattiuzza, che cun lirichis par furlan al à vinçût prestigjôs premis leteraris talians, stiçant la curiositât di tancj par une lenghe pôc cognossude. Mattiuzza al scrîf ancje par talian e tal dialet de Basse Valsugane (tiere di origjine di un ramaç de sô famee). Une polifonie linguistiche che e cjante temis di grande atualitât, tant che la emigrazion, la dignitât dal lavôr, lis lidrîs pierdudis. La sô poetiche e conte il passaç di une civiltât metalmezadre, che e veve ancjemò un rapuart vonde ecuilibrât cul ambient, cu la nature, ae civiltât terziarie. Un passaç che al à splanade la strade ae monoculture dai centris comerciâi.
Mattiuzza, buine part de culture furlane no je furlaniste. Parcè?
«Al dipint di doi fatôrs: la sensibilitât personâl, che ti fâs sintî, o mancul, un rapuart cu lis sugjestions dal puest li che tu sês nassût o cressût, e la formazion. Se la scuele no jude a considerâ il to patrimoni alc di pardabon interessant dal pont di viste storic, naturalistic, leterari, al è plui facil indreçâ la tô curiositât in altris direzions».
Magari cussì no, la scuele furlane no à mai fat masse in mert…
«Just. A pensâ ben, o crôt che la culture furlane si sedi un pôc secolarizade. La modernitât, la economicizazion di dut i àn fat pierdi un pôc la cjame mistiche, misteriose, emozionâl che e veve. E se une robe no ti emozione, no tu ti metis a sudâi parsore».
Ce jutori puedino dâ in chest sens i inteletuâi?
«Une part de culture furlane contemporanie e à vût il mert di recuperâ doi aspiets che a somein in contrast, ma che, invezit, a son su la stesse linie: sintisi citadins dal Friûl e citadins dal mont. Il Friûl al è une part dal mont e come citadins dal mont o vin il dovê di interessâsi dal so destin. Cuant che o difindìn alc di nestri, come il patrimoni ambientâl o linguistic, o difindìn une part di mont. Jessi furlan al è une part di me, no je une limitazion, ma un valôr. No ti fâs miôr di altris, ma al è il to valôr».
In ce si diferenzie la culture furlane di chê taliane?
«Chê furlane e je une culture plui leade ae tiere e e ten dentri une fuarte tension emotive, oniriche. O sin fîs di un mont che al veve dentri tantissime magjie e che al è juste doi pas daûr di nô. Ducj nô o vin sintût, di fruts, storiis di striis, mâcs, di int che ti curave cu lis jerbis… La lenghe e à dentri dut chest mont magjic».
Ancje lui al è leât insot ae nature.
«Jo o soi un om di tiere. O ami il Friûl ancje pe sô nature sensuâl, che mi strie. E je come une mari che ti ten. Il teritori, te mê poetiche, al è espression dal rapuart ancestrâl che l’om al à cu la nature. Fin chê altre dì, in Friûl, a jerin par dut morârs, vignâi, pôi. Si leve fûr dai paîs e si lassave lâ i voi in chest trionf dal ambient».
Vuê nol è migo cussì facil di fâ…
«No, magari cussì no. Par jessi un popul, i furlans a àn di stâ atents ae lenghe, ma ancje al teritori, e al lôr rapuart, che al cree une culture. La modernitât e à cambiât il teritori, tant che e à cambiât il furlan. O vin fat grandis bataiis par difindi la lenghe, par fâle ricognossi, ma se o fasìn dut chest e o dismenteìn il teritori, la lenghe si svuede, e piert di significât. Si à di sintisi fîs di alc, oltri che di cualchidun».
Cualis robis, in Friûl e tal mont, par restâ sul fîl de dople citadinance, no si puedin negoziâ?
«Chês che a son idealmentri di ducj: aghe, aiar, tiere, dirit a vivi in salût, in serenitât, a vê un lavôr dignitôs. I furlans a puedin meti di front al mont di vuê doi grancj temis, che a son i totem de identitât furlane: la cjase e il lavôr. Si zontin la cuestion linguistiche e la difese dal ambient, ven a stâi la cjase di ducj. Si à di stâ in vuaite rispiet aes robis che nus apartegnin. I furlans di vuê a àn pierdût cheste capacitât».
Sot di une menace impuartant, magari di une centrâl nucleâr, che a tornedin a cuistâ chê capacitât?
«O speri che a refudedin une centrâl nucleâr. Prin di dut pal ben di dut il mont. Cheste e je cjase mê, vere, ma e je ancje la cjase di ducj, e, come che e diseve une bielissime cjançon di Lino Straulino, e je ancje la ultime cjase che o vin. Di ce che o viôt, i furlans o a patissin cidins, tant che a son stâts usâts a fâ, o ben, par colpe de secolarizazion, e, duncje, pe pierdite progressive di un rapuart profont cul mont che ur sta ator, cu lis lôr origjinis, cu la lôr culture, no àn patît par nuie. Il cambiament sociâl al à anestetizât chest rapuart cu la nature, cu la lenghe, cu la emozion. To nono ti consegne, cence savêlu, cidin, come che a fasin i furlans, un mont, un vignâl, ti insegne a cuinçâlu, ti lasse des peraulis. Tu, di chestis robis, tu puedis fâ ce che tu vuelis. Ma, dal sigûr, al è dificil bandonâ lis robis che si amin».
Un poete, un scritôr, un artist puedial sveâ i “anestetizâts”?
«Par fuarce! Pessoa al diseve che un poete al è un fomentadôr di incuietudin. Pensant ai furlans indurmidîts, bisugnarès saborâ cheste incuietudin. Il lavôr dal scritôr, dal artist al à di contribuî al dibatit soci culturâl, a tignî dismote la atenzion e, po, al à di marcâ in ce direzion che si sta lant, cun cualis conseguencis e ce che si pues pierdi: un prât vuê, une peraule doman, un dirit passantdoman…».
A ce staial lavorant cumò?
«A un libri gnûf di poesiis, che al varès di jessi in Mai pal editôr milanês “La vite felice”. Il titul, “I arbui di Argan”, al ven di un arbul che al cres dome in Maroc, li che i oms a doprin, par fâ un vueli, i vues des sôs pomis, ancje chei spudâts par tiere dai nemâi. In chest câs, l’om si cjape il vues, la polpe se cjape cualchidun altri. Il libri al fevele, come simpri par furlan, talian e dialet de Basse Valsugane, di mistiche de nature, di lavôr, di emigrazion in dì di vuê e di chê vivude tai agns Sessante/Setante, che e à cambiât la gjeografie di chest Paîs. Chest aspiet – la storie di slidrisament, di viaç, il fat di jessi stâts costrets a lâ inaltrò – al unìs milions di talians. Mi visi ancjemò dal scompart dal tren che de Italie nus tornave a puartâ a Zurì. O jeri frutin e cun me e jere int di dute Italie. Si scambiavisi lis robis di mangjâ: un mi deve il pomodoro sot vueli, un altri un toc di formadi… In chel piçul scompart o ai imparât che ognidun, in pâs, al pues dâti alc, restant se stes».
Cualis sono lis vôs de culture furlane che a àn savût doprâ miôr il furlan tant che lenghe de modernitât?
«Lino Straulino, pe grandissime resistence e pe capacitât di lavorâ ancje cu la poesie furlane di tradizion, par esempli tornant a atualizâ Ermes di Colorêt e Emilio Nardini, fasintnus capî trop atuâi e vîfs che a son chescj autôrs, e Dj Tubet, une rivelazion cul so ûs disinvolt dal furlan. Lui al è la dimostrazion che cun cheste, come cun dutis lis lenghis, si pues fevelâ di dut. Mi pâr che al mancje un fotograf, un filmaker, un artist visuâl che al sedi bon di fermâ lis contradizions fuartis che si viodin sul teritori furlan».
Par esempli?
«Il gratecîl, che però nol à il coragjo di jessilu, parcè che al è plui bas, li dal Terminal nord, a Udin. Chel gratecîl li, cu lis monts daûr, e je une robe fûr dal vade. Plui de piste artificiâl di schi al cuviert a Dubai».
Erika Adami
VIERZIDURE – Esisti par resisti............
Doprâ il furlan e je une “opzion di esistence”, un mût par esisti no cate dut, no cate la massificazion, il talian de television, lis logjichis economichis, che a son dispès a svantaç des lenghis minorizadis. E la esistence e je “la plui grande forme di resistence”, al dîs il poete Maurizio Mattiuzza, che cun lirichis par furlan al à vinçût prestigjôs premis leteraris talians, stiçant la curiositât di tancj par une lenghe pôc cognossude. Mattiuzza al scrîf ancje par talian e tal dialet de Basse Valsugane (tiere di origjine di un ramaç de sô famee). Une polifonie linguistiche che e cjante temis di grande atualitât, tant che la emigrazion, la dignitât dal lavôr, lis lidrîs pierdudis. La sô poetiche e conte il passaç di une civiltât metalmezadre, che e veve ancjemò un rapuart vonde ecuilibrât cul ambient, cu la nature, ae civiltât terziarie. Un passaç che al à splanade la strade ae monoculture dai centris comerciâi.


text:
Chest an la Fieste de Patrie no sarà une fieste. La muart e tuche tes nestris puartis e par chest o vin di stâ sierâts dentri. No podìn vierzi lis puartis, ma ben spalancâ i barcons e picjâ fûr lis nestris bandieris, parcè che se al è un moment là che bisugne strenzisi ducj insiemi tant che une comunitât, al è propit chest. Mai tant che cumò nus covente une condivision plene dai valôrs che il simbul de nestre bandiere al puarte cun se: fuarce, orgoi, determinazion, serietât e solidarietât. Peraulis? No, fats che a àn cjatade conferme intai numars. Prin di dut, chei di un scrutini che al mostre clâr che i furlans a son stâts, in cheste fase di emergjence, la comunitât regjonâl che e à rispietât cun plui rigôr lis normis che il guvier al à metût in vore. Salacor al è propit chest sens dal dovê di judâsi l’un cul altri che fin cumò al à fat segnâ in Friûl mancul vitimis che in altris areis de Italie. In gracie de straordenarie opare dai miedis e di ducj chei che a lavorin te organizazion sanitarie, te protezion civîl, des fuarcis dal ordin e dai volontaris che a judin chei che a son in dificoltât, o stin frontant chest nemì invisibil in maniere responsabil, sparagnant une vore di vitis.
◆ Cheste solidarietât e nas de memorie di ce che o vin scugnût vivi za in altris moments de nestre storie. O stin fasint miôr che si pues, come che o sin rivâts a fâ tal 1976, mostrant a ducj ce che al è di bon sot de nestre scusse. In chê volte o sin jessûts des maseriis cul cjâf e no cui pîts, fasint sù prin lis fabrichis, po lis cjasis: lu vin fat parcè che invezit di spietâ di jessi imboconâts dal Stât o vin cirût daurman di cjapâ in man il nestri destin. Il Stât e tancj benefatôrs di dute Italie e ator pal mont nus àn fat rivâ un grant jutori. Nô o vin podût sielzi e fâ di bessôi, e il “model Friûl” al è sot dai voi di ducj. O sin rivâts a fâlu parcè che o vin podût stâsi dongje.
◆ Cumò, tal 2020, fisichementri, no podìn stâsi dongje. Stâ di bessôi e je une necessitât, par salvâsi la vite. Fâ di bessôi lu deventarà, doman, par ricostruî un contest economic che al jessarà disfat dal bloc totâl causât dal coronavirus. La situazion e sarà compagne par ducj, ma i jutoris si concentraran su lis zonis plui colpidis e alore o varìn di fâ par fuarce di bessôi cun ce che o varìn a disposizion. Al è dibant niçulâsi te sperance che cheste volte il Stât nus judi pardabon. Anzit, nol sarà di straçâ intune clâf assistenzialiste chel pôc che al rivarà. Al sarès un fal une vore grivi. Cheste crisi di fat nus darà a ducj la misure di ce che o sin, come oms e come furlans. Par chest, a coventaran judâts prin e di plui chei che a varan plui bisugne, int e impresis: no son scusis. Puars mai nô se o larìn a reclamâ daurman jutoris a ploie, un got par om. No saressin “gotis di salût”, ma dome une ultime ocasion di dâi di bevi a un teren arsît, che za di plui di dîs agns al sofrìs di une pierdite bocone di competitivitât e cumò al à bisugne di soluzions gnovis par tornâ a fâ cressi alc. No si pues dome meti blecs, si à di pensâ a un plan che al meti al prin puest il lavôr par ducj, no i piçui interès di ognidun. La prime strade e pues regalânus un doman, la seconde e sarès il sassini des nestris sperancis tal avignì e te nestre comunitât, che nancje il virus fin cumò al è stât bon di pleâ. ❚


text:
Chest an il Carnevâl al rive avonde adore (l’Ultin al cole ai 16 di Fevrâr), e no vin vût nancje il timp di digjerî il paneton che lis buteghis a son za plenis di crostui e di fritulis. Mancumâl, par chei preocupâts pe linie, che cu la fin dai fiestezaments e rive la Cuaresime e la relative tradizion dal “mangjâ di magri”, precet cristian che al va di cane ancje par cui che nol pratiche, tant che truc “psicologjic” par tornâ a un regjim alimentâr un tic plui regolâr.
Un “mangjâ di magri” che, par dî il vêr, te tradizion furlane propit lizêr lizêr nol è. Parcè che, ancje in timp di Cuaresime, il probleme des feminis furlanis al jere sostentâ int che e fadiave tai cjamps. Compit no facil in timps che no jerin supermarcjâts ni refrigjeradôrs, e la varietât de sielte dai ingredients si limitave a ce che a davin la tiere o i marcjâts di paîs.
Cence la cjar, i ûfs e i derivâts dal lat lavorâts, ae femine di famee i restave parsore dut la opzion dal pes, ogni tant integrât cun crots e cais. Pes fresc pes comunitâts pui dongje dal mâr o dai flums, chel conservât – sot sâl, infumât o secjât – pal rest dal teritori: ingredients par inventâsi alc di meti dongje a un pâr di sedons di polente e dôs fueis di lidric.
In particolâr, lis renghis a àn mantignût – ancje plui dal bacalà, plui comun dut l’an – la rapresentazion ideâl dal “mangjâ di Cuaresime”, specialmentri te vile di Udin, dulà che e je ancjemò vive la tradizion, tal Miercus de Cinise, dal zîr des ostariis, par cerçâ cuâl ustîr che al à parecjade la ricete plui gustose.
Le renghe e je un ingredient une vore preseât tal nord de Europe (Gjermanie e Scandinavie), dulà che le consumin ancje a mirinde, te version “infumade”, cul pan neri e un pêl di spongje. Fat che al testemonie, une volte di plui, cemût che la cusine furlane e sedi un miscliç origjinâl e interessant di culturis gastronomichis diferentis, un tic mediteraniis, un tic centri europeanis.
Dut câs, la renghe e je un pes considerât “puar” (ancje vuê une vore convenient tal presit), ma cun grandis proprietâts nutritivis, siôr di proteinis e cuntune vore di impuartants “omega 3”, i acits che a judin a mantignî il sanc e i tiessûts zovins e elastics.
Altre grande cualitât di chest pes, che al mertarès pardabon di “tornâ di mode” ancje lontan de Cuaresime, e je la versatilitât: jessint tes buteghis tant te version frescje che in chê fumade o salade, e in gracie di un savôr decîs che nol à pôre di confrontâsi cun ingredients parimentri saurîts, si preste propit a mil ricetis, des plui tradizionâls, cun savôrs di une volte, a esperiments un tic plui ardîts, di snait plui “contemporani”, fin aes rielaborazions ancje un grum rafinadis de “novelle cousine”.
Renghe: ce fâ di jê?
• se frescje, ae gridele, al for o metude sot de cinise cjalde, involuçade te cjarte, cuntun got di vueli, sâl e pevar, e cualchi fetute di cevole
• se sot sâl, lassade in muel tal lat o te aghe par gjavâ il sâl, e dopo passade te padiele o tal for, cu la cevole, il vin blanc e i odôrs, daûr de ricete
• se infumade, si pues taiâle a tocuts e servîle tipo salate, cun verdure frescje o sul pan neri. Une variant ninine e lizere e je in salate cun latuie e fetutis di narant.
Renghe: cun ce vin?
Al sarès facil licuidâ la cuistion cu la vecje regule “cul pes al va il blanc”. Pes bocjis pui sofisticadis, dut câs, e vâl la pene ricuardâ che la renghe e je un prodot un grum savorît, fuart, massime te version infumade. Naturalmentri, al dipent ancje di chei altris ingredients, ma une buine regule e je chê di cjatâ un vin morbit, avonde alcolic di netâ ben il cîl de bocje, ma no masse “struturât”, che i savôrs no vedin di fâ masse confusion te bocje. Un Malvasie, un Pinot Grîs, ancje il bon vecjo (Tocai) Furlan, a van di cane. Ma paie la pene ancje sperimentâ un Prosec (in aparince un tic smorfeôs ma bon par suiâ ben la bocje), o adiriture un ros, pûr che al sei lizêr e fresc, tant che un Merlotut zovin.
Margherita Timeus
CUSINE. La renghe de Cinise............
Chest an il Carnevâl al rive avonde adore (l’Ultin al cole ai 16 di Fevrâr), e no vin vût nancje il timp di digjerî il paneton che lis buteghis a son za plenis di crostui e di fritulis. Mancumâl, par chei preocupâts pe linie, che cu la fin dai fiestezaments e rive la Cuaresime e la relative tradizion dal “mangjâ di magri”, precet cristian che al va di cane ancje par cui che nol pratiche, tant che truc “psicologjic” par tornâ a un regjim alimentâr un tic plui regolâr.


text:
Dificil rivâ a sierâ la sô musiche sot di une ‘etichete’: i concierts di Manu Chao a son un grande fieste popolâr e chel che si divertìs plui di ducj al somee propit chest incredibil musicist franc basc galizian che ai 27 di Jugn al à inflamât i 12.000 che si son dâts dongje sul Cjars pe date dal tour ‘La Ventura’, organizade de associazion Culturâl Drugamuzika, za famose par puartâ in Italie il plui grant event di musiche balcaniche ‘Gucˇa na Krasu’.
Intun contest cussì multietnic nol podeve mancjâ il Friûl ancje “on stage”: a scomençâ de fondamentâl colaborazion organizative de Azalea Promotion, ma soredut pe partecipazion musicâl dai Playa Desnuda che a àn viert la serade scjaldant par ben il public. E tra il lôr repertori passât e chel gnûf cul singul dal disc a pene realizât “Caminar Sobre Las Nubes” (lait su youtube par viodi il video www.youtube.com/playadesnuda), a àn proponût ancje un omaç ancje ae band dai Prorastar “Premi Friûl jodût dal underground” fasint cussì svolâ la lenghe furlane sui prâts dal Cjars. No podìn duncje no complimentâsi sedi cul grup sedi cu la organizazion par chest biel esempli di tornâ a proponi: il moviment musicâl furlan al merete di jessi valorizât e bisugnarès impensâsi plui dispès cuant che a rivin grancj artiscj internazionâls che lis bands, come i Playa Desnuda, a puedin jessi ambassadôrs privilezâts ancje de nestre identitât.
Ma la sorprese plui grande no je stade dome chê di vierzi il conciert di Manu Chao, che za e sarès stade une biele sodisfazion: la lôr sezion di flâts (Leo Virgili cul trombon, Nico Rinaldi cul sax e Mirko Cisilino cu la trombe) a son stâts clamâts sul palc propit grazie ae grande gjenerositât di Manu Chao, che tor 8 di sere, juste une orute prime di scomençâ a sunâ, al à volût provâ i tocs cui trê musiciscj furlan tal back stage, dut documentât di un video postât su Facebook.
Di chei moments nus conte alc Leo Virgili “E je stade une esperience ecezionâl, ma no us dîs ce che o ai passât prime di sunâ sul palc: o jeri nervoson e o ai passât il timp a riviodimi su youtube lis cjançons che o varès vût di sunâ”!
Al telefon, dopo dal conciert si sint che la adrenaline e je inmò alte “Al è stât incredibil e Manu Chao si è dimostrât une persone di une umanitât fûr dal normâl” al continue il trombonist di Playa Desnuda “Cuant che o vin finide la esibizion cun lui, no mi visi tropis voltis che nus à ringraziât”!
Ma cemût ise che o vês cumbinât di sunâ cun lui? “La produzion nus à contatât parcè che e saveve che i Playa Desnuda a vevin une sezion di flâts e o sin plasût” al conte cun braure Leo “Cuant che al è rivât Manu Chao o vin vût juste il timp di provâ chei tocs che dopo o vin sunât insiemit… il rest e je stade une fiestone”!
E la gjenerositât dal ex leader dai Mano Negra e je stade confermade ancje di ce che nus dîs Leo prime di saludâsi “Za cussì al sarès stât plui che avonde, ma ae fin nus à ancje domandât i nestris contats: forsit nol sucedarà nuie, ma parcè meti limits ae providence”? ❚
Christian Romanini
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
In ocasion de ricorence dal titolâr de Plêf di Sant Martin, ai 11 di Novembar, a Çurçuvint al è stât screât il progjet “Une bibie sot il cîl”.
“Il progjet si insede tal troi di religjositât e di spiritualitât che te piçule comunitât di Çurçuvint e à tancj segnâi sparniçâts pal paîs, pal bosc, pes tavielis, pai cjamps e pai prâts”, al conte il librut vuide stampât pe ocasion dal comitât organizatîf.
Inte prime fase dal progjet a son stâts sielzûts tai tescj biblics dîs moments di fonde de storie de salvece e a son stâts dâts in man al iconograf Paolo Orlando che al à realizât dîs stampons di dissens. Chescj stampons a son stâts mudâts in oparis di art de scuele dai Mosaiciscj dal Friûl di Spilimberc.
In cheste zornade a son stâts distaponâts e benedets dal vescul Andrea Bruno Mazzocato i prins cuatri mosaics che a rapresentin la creazion, il sacrifici di Isac, l’esodi e il don de leç. I mosaics ai son di grandis dimension e a son stâts metûts in cuatri parêts di fabricâts publics e privâts che si cjatin ator de place de glesie dal paîs. Chestis oparis si podaran viodi ancje di gnot in gracie de luminarie metude a disposizion de societât eletriche de zone.
La cerimonie dal licôf e je stade fate inte carateristiche Plêf di Sant Martin e e je stade pardabon origjinâl e significative: un moment indulà che la peraule di Diu proclamade cu lis leturis biblichis in lenghe furlane si è alternade aes melodiis antighis dai salms proponudis de pluricentenarie Onorande Compagnie dai Cjantôrs.
“In chest paîs si lavore par une cualitât elevade”, al à dit Don Alessio Geretti che – dutune cul vescul Mazzocato – al à incoragjât il progjet. “Su lis stradis a àn di jessi dutis lis indicazions stradâls par capî benon indulà che si à di lâ. Chês che vuê o inaugurìn invezit a son lis indicazions viers l’alt. Nus impensin cemût e parcè lâ indevant. La culture e prodûs segnâi e oparis di art che a coventin a visânus di ce che o volìn pensâ, provâ e fâ devant di chel che nus capite te vite di ogni dì. A Çurçuvint si comence cul ordin che Diu comande.”
Al è il prin pas che la piçule comunitât di Çurçuvint e à fat vierzint la puarte a une gnove propueste che, tal incjant da la art, e met in lûs e e da valôr ae Peraule di Diu, restant tal troi dal tradizionâl e ben plantât patrimoni di fede e di culture. ■
Marta Vezzi
CJARGNE. Çurçuvint: Une bibie sot il cîl............
In ocasion de ricorence dal titolâr de Plêf di Sant Martin, ai 11 di Novembar, a Çurçuvint al è stât screât il progjet “Une bibie sot il cîl”.


text:
No si pues no inacuarzisi di trop che l’event de leture de Bibie par furlan al vedi segnât il lavôr e la ativitât de operadore linguistiche Elena Zanussi. E ancje il so personâl coinvolziment emotîf. Jentrâts tal so ufici, li de Agjenzie Regjonâl pe Lenghe Furlane, a man drete, si cjate il manifest cun dute la sudivision dai libris, par zornadis; picjât su pe puarte al è il manifest dal event; daûr la scrivanie, si smicje il “badge” de organizazion dal event. Sul taulin, il libron cu lis firmis di ducj i letôrs. E po cence vergogne lu amet, che ae fin, daspò la leture des sûrs Anna e Lara Gaiotto, daspò l’ultin Amen de Apocalìs e daspò i batimans liberatoris, jê sì: e à vaît. Se la ARLeF e je stade il motôr organizatîf, Zanussi e je stade la benzine, cence nuie gjavâ a chei altris. Tai uficis al cuart plan dal palaç che al da su place XX di Setembar, sede de ARLeF, lis adesions a àn scomençât a plombâ za di cuant che sul Gazetin e je stade pandude la cjosse, cualchi dì prime de conference stampe uficiâl che le à presentade, ai prins di Fevrâr. La Regjon e à furnide une casele e-mail e liniis telefonichis dedicadis par tirâ sù i nons dai letôrs: il call center – gjestît de organizazion e di volontaris – al è jentrât subit in funzion tal Palaç di vie Sabbadini: ae fin, si contaran 12mil clamadis in jentrade e in jessude. Timp un mês e cualchi dì, che lis listis a jerin za plenis. “Intun prin moment – e ricuarde Elena Zanussi – o cjapavin sù lis adesions parcè che o vevin pôre di no vê avonde int. Lu fasevin cence vê ancjemò une division dai tocs de Bibie. Cuant che, ai prins di Març, tal cors di une riunion operative si sin ineucuarts che o vevin vût un boom di 1500 candidâts, o vin scugnût mandâ fûr un comunicât par blocâ altris adesions”. Intant, intal zîr di une setemane, un operadôr dal sportel furlan de provincie di Udin al veve preparât i 1127 tocuts, su la poie de esperience di Rome (su lôr sît, par talian, a jerin citadis dutis lis parts, coventave cjatâ il corispondent su la bibie online de Glesie furlane). Dai prins di Març e je començade la assegnazion des parts vie e-mail (1080 chês ricevudis; 1032 chês inviadis) o “brevi manu”, cu la int che e lave di pueste in vie Sabbadini o li de ARLeF a ritirâ il test. Ma il puarton de Agjenzie al restarà in pratiche spalancât ancje ogni martars e joibe dai 8 ai 31 di chel mês. Dôs espertis, e fra chês la stesse Zanussi, a son stadis a disposizion dai letôrs pes provis di leture. Un va e ven continui, cun buine pâs di chel fastidiôs brunzin che al vise dut il plan cuant che si jentre culì. “Mancjave pôc che o vevin di meti il distributôr dai numaruts!”, e comente vuê la Zanussi. La int e rivave, te maiorance dai câs za preparade, e e domandave conseis su acents o significâts di nons, par lôr gnûfs o pôc doprâts. “Dut câs – e continue – o pensi che e sedi stade ancje une grande ocasion pe ARLeF, che almancul e à fat savê dulà che e je e ce che e fâs. Mi visi che la nestre impiegade, in chei dîs, e veve un cefâ mostri a jemplâ i taulins cul materiâl prodot de Agjenzie e distribuît sore nuie. O vin vude int che pe prime volte si è svicinade aes nestris publicazions e che e je tornade a cjase cu lis sportis plenis”. Tante gracie e à sburtât ancjetante creativitât leterarie par furlan: “In cualchi câs, a son tornâts a saludânus puartantnus poesiis o contis, scritis di lôr”.
Oscar Puntel
SPECIÂL BIBIE – La preparazion dal event............
No si pues no inacuarzisi di trop che l’event de leture de Bibie par furlan al vedi segnât il lavôr e la ativitât de operadore linguistiche Elena Zanussi. E ancje il so personâl coinvolziment emotîf. Jentrâts tal so ufici, li de Agjenzie Regjonâl pe Lenghe Furlane, a man drete, si cjate il manifest cun dute la sudivision dai libris, par zornadis; picjât su pe puarte al è il manifest dal event; daûr la scrivanie, si smicje il “badge” de organizazion dal event. Sul taulin, il libron cu lis firmis di ducj i letôrs. E po cence vergogne lu amet, che ae fin, daspò la leture des sûrs Anna e Lara Gaiotto, daspò l’ultin Amen de Apocalìs e daspò i batimans liberatoris, jê sì: e à vaît. Se la ARLeF e je stade il motôr organizatîf, Zanussi e je stade la benzine, cence nuie gjavâ a chei altris. Tai uficis al cuart plan dal palaç che al da su place XX di Setembar, sede de ARLeF, lis adesions a àn scomençât a plombâ za di cuant che sul Gazetin e je stade pandude la cjosse, cualchi dì prime de conference stampe uficiâl che le à presentade, ai prins di Fevrâr. La Regjon e à furnide une casele e-mail e liniis telefonichis dedicadis par tirâ sù i nons dai letôrs: il call center – gjestît de organizazion e di volontaris – al è jentrât subit in funzion tal Palaç di vie Sabbadini: ae fin, si contaran 12mil clamadis in jentrade e in jessude. Timp un mês e cualchi dì, che lis listis a jerin za plenis. “Intun prin moment – e ricuarde Elena Zanussi – o cjapavin sù lis adesions parcè che o vevin pôre di no vê avonde int. Lu fasevin cence vê ancjemò une division dai tocs de Bibie. Cuant che, ai prins di Març, tal cors di une riunion operative si sin ineucuarts che o vevin vût un boom di 1500 candidâts, o vin scugnût mandâ fûr un comunicât par blocâ altris adesions”. Intant, intal zîr di une setemane, un operadôr dal sportel furlan de provincie di Udin al veve preparât i 1127 tocuts, su la poie de esperience di Rome (su lôr sît, par talian, a jerin citadis dutis lis parts, coventave cjatâ il corispondent su la bibie online de Glesie furlane). Dai prins di Març e je començade la assegnazion des parts vie e-mail (1080 chês ricevudis; 1032 chês inviadis) o “brevi manu”, cu la int che e lave di pueste in vie Sabbadini o li de ARLeF a ritirâ il test. Ma il puarton de Agjenzie al restarà in pratiche spalancât ancje ogni martars e joibe dai 8 ai 31 di chel mês. Dôs espertis, e fra chês la stesse Zanussi, a son stadis a disposizion dai letôrs pes provis di leture. Un va e ven continui, cun buine pâs di chel fastidiôs brunzin che al vise dut il plan cuant che si jentre culì. “Mancjave pôc che o vevin di meti il distributôr dai numaruts!”, e comente vuê la Zanussi. La int e rivave, te maiorance dai câs za preparade, e e domandave conseis su acents o significâts di nons, par lôr gnûfs o pôc doprâts. “Dut câs – e continue – o pensi che e sedi stade ancje une grande ocasion pe ARLeF, che almancul e à fat savê dulà che e je e ce che e fâs. Mi visi che la nestre impiegade, in chei dîs, e veve un cefâ mostri a jemplâ i taulins cul materiâl prodot de Agjenzie e distribuît sore nuie. O vin vude int che pe prime volte si è svicinade aes nestris publicazions e che e je tornade a cjase cu lis sportis plenis”. Tante gracie e à sburtât ancjetante creativitât leterarie par furlan: “In cualchi câs, a son tornâts a saludânus puartantnus poesiis o contis, scritis di lôr”.


text:
SommarioPag. 1 Editoriâl. "Pifanie un pît di strie"
Pag. 4 Mozion. Une scuele pal Friûl
Pag. 5 Riflessions. Di ce àno bisugne lis scuelis par insegnâ il furlan?
Pag. 6 Didatiche. Insegnâ la marilenghe, parcè no tes scuelis superiôrs?
Pag. 8 Didatiche. Unitât te diviersitât
Pag. 10 Il progjet. Claps, tiere, aghe e arbui par fevelâ la marilenghe cui fruts
Pag. 12 Cors. La formazion dai insegnants cu la Societât Filologjiche Furlane
Pag. 13 Cors. Te sacoce de scuele
Pag. 14 Segnalazions
Pag. 16 Lis storiis di Toni


text:
41e edizion – 20 di Jugn / 22 di Lui event speciâl Loreena Mckennitt in conciert
Folkest 2019 al anunzie il grant conciert event de icone de musiche celtiche, la cjantautore e polistrumentiste canadese cognos’sude in dut il mont Loreena Mckennitt, che e torne in Italie cuntun gnûf tour estîf par presentâ il so album di inedits “Lost souls”.
Sîs lis tapis intal nestri paîs, oltri a Firenze (20/7), Milan (21/7), Macerata (24/7/), Rome (25/7) e Molfetta (Bari) (26/7) ancje il Cjistiel di Udin il prossim 22 di Lui par Folkest 2019.
Folkest, il grant festival che al esplore lis musichis e lis culturis dal mont, al rignuvìs ancje pe prossime edizion, la cuarantunesime, il so spirt e la sô mission di grant contignidôr di dute chê musiche che, dilà dal jessi definide folk, world, jazz o cjantautorâl, pure o contaminade, e sa dâ vôs aes lidrîs culturâls di cualsisedi part dal mont, smirant a deventâ, inmò une volte, une ocasion buine par passâ i confins tra i gjenars. Simpri articolât in plui di 25 placis furlanis, ’fin ae Istrie slovene, Folkest 2019 – in program tra i 20 di Jugn e i 8 di Lui, cuntun interessant prolic inte Vierte – al anunzie la star protagoniste de prossime edizion, une stele internazionâl che e varà il compit di segnâ la edizion 2019 di Folkest cuntun conciert che za si preanunzie come un dai events dal Istât musicâl in regjon. Cuntun gnûf album di inedits publicât chest an cul titul “Lost Souls” (Quinlan Road, 2018), e torne in Italie la cjantautore e polistrumentiste canadese famose in dut il mont, icone de musiche celtiche, Loreena McKennitt, cuntun tour estîf di sîs datis vie par dute la nestre peni’sule. Oltri a Firenze, Milan, Rome, Macerata e Bari, lunis ai 22 di Lui e sarà par Folkest al Cjistiel di Udin. I biliets a son disponibii a partî des 15.00 di vinars ai 7 di Dicembar ’su circuit Ticketone, cussì come ’sul sît di Folkest (www.folkest.com) e al Angolo della Musica di vie Aquileia a Udin e Fioreria Punto Verde a Tumieç.
A plui o mancul dîs agns di distance de publicazion dal so ultin album di inedits, Loreena McKennitt e je tornade intal mês di Mai di chest an cuntun gnûf lavôr e e je pronte a presentâlu ’ator pe Europe, cuntun totâl di 25 concierts passant par dîs paîs come Spagne, Gjermanie e, juste apont, Italie. La cjantautore e à origjins irlandesis e scozesis e a son stadis chestis a vê influençât la sô musiche, che e cjape ispirazion des cjançons celtichis popolârs dulà che jê e zonte une vene internazionâl, cuntun ri’sultât sorprendent e preseât in dut il mont. I tocs di Loreena McKennitt a contin musiche e storiis che a àn ispirât la artiste dilunvie i siei viaçs te ricercje des tradizions celtichis in Cine, Mongolie, Turchie e Irlande. La sô musiche, che e va dal sound celtic ecletic, al pop, al folk e ae world music, e à concuistât critiche e public. La artiste e à masanât numars impuartants: 14 milions di albums vendûts cun discs di aur, di platin e multi platin. Nomenade dôs voltis ai Grammy Awards, e à vint doi Juno e il premi ae cariere de Billboard International. E à ’sunât intai teatris plui impuartants, de Carnegie Hall al palaç Alhambra di Granada in Spagne, ’fin aes performance pe regjine Elisabetta II.
In prevision dal so prossim tour estîf Loreena e à dit: “O soi entusiaste di tornâ in cualchidun dai puescj za visitâts intai agns passâts e di tornâ a viodi personis cjatadis dilunc dai miei tour di prime, ma ancje di esibîmi in puescj bielons mai viodûts prime”. Cun di plui la cjantautore no sarà di bessole ’sul palc, ma e sarà compagnade dai musiciscj Brian Hughes (ghitare, oud e bouzouki celtic), Caroline Lavelle (violoncel), Hugh Marsh (violin), Dudley Philips (cuintribàs) e Robert Brian (batarie).
Informazions par comprâ i biliets: info@folkest.com – 0427 51230 – 335 1202124
Online: www.folkest.com
Prevenditis biliets Folkest (teatri Miotto) – Spilimberc – 0427 51230; Angolo della Musica – Udin – 0432 – 505745; Fioreria Punto Verde – Tumieç 0433 40114.


text:
Cors di formazion par insegnants
I cors par insegnants de Societât Filologjiche Furlane a son increditâts dal Ufici Scolastic Regjonâl pal Friûl Vignesie Julie.
La Societât Filologjiche Furlane, cul fin di promovi a plen la atuazion des normativis di tutele da la lenghe furlane tal mont de scuele, e organize e e invie cors e ativitâts di formazion par insegnants midiant dal Centri di documentazion, ricercje e sperimentazion didatiche pe scuele furlane (Docuscuele).
Lis ativitâts di formazion promovudis dal Centri di documentazion de Societât Filologjiche Furlane a son increditadis dal Ufici Scolastic Regjonâl pal Friûl Vignesie Julie daûr de Diretive Ministeriâl nr. 170 dai 21.03.2016 e a costituissin titul culturâl pe amission ae Liste regjonâl dai insegnants cun competencis di lenghe furlane (L.R. 29/2007).
Par vê plui informazions su Docuscuele e su lis ativitâts di formazion pai insegnants consulte i link in bande.


text:
Il balon nus pues judâ a capî forsit miôr la cuistion furlane. No parcè che o vin Zoff in cuviertine, ma partint propit de nazionâl o rivìn drets tal cûr dal probleme.
No crôt di dî nuie di scandalôs se o scrîf che la maiorance dai furlans che e sarà denant dal televisôr e tifarà pe Italie, fûr che dôs categoriis: chei che dal balon no ur free nuie e chei che no considerin Lippi e compagnie la lôr nazionâl. A son chei, e mi met tra di lôr, che a spietin, cuissà fintrimai cuant, di vê la nazionâl furlane. Mai come cumò o sin invidiôs dai nestris amîs slovens che, a paritât di teritori e cuasi di popolazion, a saran presints in Sudafriche cu la lôr scuadre.
Ma se lôr le àn e noaltris no, al sarà un parcè?
Di fûr dal balon a son altris, almancul doi, esemplis di cheste anomalie tricolôr: la Pan, la patulie acrobatiche, e i alpins. Il blanc, il ros e il vert a deventin, o fevelìn simpri de maiorance, un simbul cuasi furlan, il procès di identificazion tra la int e lis dôs istituzions, e somee une fusion.
Nol è un câs se ogni volte che si cjacare di gjavâ lis Frecis Tricolôrs di Rivolt e je burascjade, cence dismenteâsi des firmis tiradis sù par tignî l’8° a Cividât.
I furlans a deventin plui nazionaliscj di ducj e nol è ancjemò un câs se a cualchidun i lave ben, e i fâs ancjemò comut, il tiermin di piçule patrie rispiet a chê grande, la Italie.
Cjalait che la stesse robe e salte fûr tal Gurizan, dome che si scuen cambiâ riferiment: tal puest de Italie baste meti la Austrie.
Tai secui passâts nol jere cussì. Al di là di chel che e podarà inventâsi la retoriche par festezâ i 150 agns de unificazion, ogni om, femine, frutin, al veve clare la distinzion: di là a jerin i talians e di ca i furlans. Po dopo, a nord i todescs e a est i slâfs.
Semplicitât de gjeografie e de storie.
Talmentri naturâl la cussience che no si veve nancje di metile neri su blanc: te mentalitât contadine e stave tal ordin des robis, tant che l’invier e l’istât, la ploie e il soreli.
E duncje no coventavin bandieris, declarazions di indipendence: al sarès stât simpri cussì.
A fuarce di dâlu par scontât, no si son inacuarzûts che a planc a planc il tricolôr al vignive indenant e i furlans no vevin nuie di svintulâi denant.
La conclusion e je dome une: nol è a vonde jessi un popul, si scuen ancje savê di jessilu.
Dree Valcic
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Home Business & Professional Services Advertising | Steiermark Burgenland (119) Kärnten (217) Niederösterreich (663) Oberösterreich (672) Salzburg (430) Steiermark (528) Tirol (370) Vorarlberg (269) Wien (1,515) Innsbruck Admont Aigen Altaussee Andritz Anger Arnfels Au Aue Bad Aussee Bad Gleichenberg Bruck an der Mur Buch Deutschlandsberg Dobl Döllach Eggenberg Ehrenschachen Eibiswald Esetz Fehring Feldbach Feldkirchen Feldkirchen bei Graz Fernitz Fladnitz Flöcking Floing Fohnsdorf Friedberg Fürstenfeld Gabersdorf Geistthal Gleisdorf Gmeingrube Gnas Gössendorf Grabenberg Gratkorn Graz Gröbming Großreifling Hart Hart bei Graz Hartberg Hartberg Umgebung Hatzendorf Hausmannstätten Heiligenkreuz am Waasen Hitzendorf Höflach Innsbruck Irdning Judenburg Judendorf Judendorf-Straßengel Kã Kainisch Kalsdorf bei Graz Kalwang Kapfenberg Kindberg Kirchberg an der Raab Knittelfeld Köflach Kohldorf Kumberg Lafnitz Landl Lannach Laßnitzhöhe Leibnitz Leoben Lieboch Liezen Ligist Lindberg Maria Lankowitz Mariazell Markt Hartmannsdorf Mitterberg Mitterdorf im Mürztal Mixnitz Murau Mürzhofen Mürzzuschlag Nestelbach Nestelbach bei Graz Neumarkt in Steiermark Niklasdorf Oberhaag Oberweg Öblarn Pichling bei Köflach Pöllau Pöls Postelgraben Prein Raaba Ramsau Ramsau am Dachstein Rettenbach Rohrberg Rohrmoos Rottenmann Scheifling Schladming Seiersberg Semmering Söding Spielberg bei Knittelfeld St. Georgen St. Lorenzen im Mürztal St. Peter St. Stefan Stainach Stainz Strallegg Stubenberg am See Studenzen Tillmitsch Timmersdorf Unterjahring Unterpremstätten Vasoldsberg Voitsberg Wald Wartberg im Mürztal Weitendorf Weiz Weißkirchen in Steiermark Wies Wildon Wilfersdorf Wörschach Wundschuh Zeltweg Zwaring
Sort by
Filtered By
Advertising
-
Z Not evaluated yet Add to My list Added
-


text:
#12 – Nexus Doi monts diferencj. A jerin stâts fuarçâts a convivi, un cun chel altri, tal stes teritori, sot dal stes ream. Pûr trop no vevin rivât mai a vê une comunicazion clare e nete jenfri di lôr plui in là di smaneçs corporâls e interpretazions di sunôrs. La sorevivence di ognidun di lôr e vignive daûr des lotis [...]
Categorie: Gjenar fantasience
#11 – Migrazion Lis gjeometriis segretis no si rompevin al traviersâ lis colonis di fum e i tremôrs dai sclops. Nancje lis sirenis e i berlis di agonie. A jerin une vore sot e no interferivin il segnâl che cuntun craçâ slis al dave la vuide, juste logade intal vertiç dal scuam. Ma il puest dulà nidiâ nol comparive. Grandis [...]
#25 – La semence spaziâl O ai viazât par cinc agns lûs tal spazi profont su la mê nâf spaziâl. Jo, Amanda Zamora, o soi la ultime abitante dal planet Aglaie, sdrumât di une vuere triste che e à glotût ancje chei che la vevin fate scaturî. Dome une semence o ai rivât a puartâ vie di là. E tant [...]
#1 – Tomâtiere Chel mont nol veve atmosfere, l´aiar al jere un spazi nocîf pal uman e la radiazion no permeteve il davuelzisi de vite al difûr des cjasis. A ogni mût chê civiltât e veve cjatât une maniere di rindi chel puest abitabil par campâ in societât. La uniche maniere di vivi adun al esterni des cjasis al jere [...]
L’opossum crudulît nol saveve se fâ fente di sei muart o butâsi a scjampâ. Breece D’J Pancake, Cjaçadôrs di volps L’assistent di plan al da une cjalade tal ufici U422 e, cence saludâ i doi ocupants, al siere la puarte. Dentri, Lurinç e Pauli si scambiin une voglade cidine e si metin a fissâ il veri satinât de puarte. Dai [...]
Dut al scomençà une serade di Dicembar. Basili si jee intardât te cjaminade che al faseve prin di cenâ. Cjalant il cîl si maraveà viodint i cambiaments cromatics, dome la palete di un pitôr e varès podût comparâsi a chel event. Di bot si fasè gnot fonde, scure, dut si fermà, no si moveve nuie, no si sintive nuie, la [...]
Kumada in chel dî nol saveve ce metisi a fâ. No si jere inacuart che ‘nt veve cunsumâts une sporte, intal ultin an, e plui la zornade dai cjalçuts diferents si svicinave e plui si cjatave in dificoltât. I vignive fûr il fum pai nâs e par lis orelis a fuarce di remenâ il çurviel par risolvi il fastidi. Cjalçuts! [...]
Dôs gotis cun restis di neri a riposin sul paviment di piastrelis. Lis cjadreis di stran a crustavin cuant che cualchidun dai oms al comedave la sentade. Il cîl al jere clâr e cence lune. Pieri al cjalave parsore sossedant. – A mi par che chê stele propit parsore di nô e je plui vicin cumò che îr di sere. [...]
Une dì o levi a Vignesie in tren cuntune mê amie. A un ciert pont o vin viodût une lûs tal cîl di misdì, juste cuant che il tren al jere sul mâr. Mi à visât jê di cjalâ chê stele sflandorose e ferme: “Guarda, un UFO!” Cussì mi berlave. Ma l’UFO al è durât pôc… in pôcs istants si [...]
No sin bessôi. No saressin bessôi, fin dal timp che nus àn samenâts su la Tiere. Fin di chê volte che a àn copât ducj i dinosaurs e dopo a àn lassât cressi i mamifars e a àn sielt tra di lôr chei che a saressin deventâts oms… cul jutori determinant de lôr tecnologjie gjenetiche. Nus àn simpri tignûts di [...]
Finalmentri! Lu àn fotografât! E mi è daurman vignude iniment la conte di un che al lavorave cun me agns indaûr. Pieri al steve lant sù intune strade di montagne in Cjargne cuant che al viodè une lûs che e svolave tal mieç dai arbui. Lui al pensà che plui indevant al varès cjatât un camion dai pompîrs e invezit, [...]
Che no esistessin dome trê dimensions, no lu veve di sigure scuviert jê, ma di rivâ adore a savê cualis che a jerin chês altris, chel po no, chel Mafalde no varès mai podût imagjinâlu.Vada pe cuarte, il Timp, che come che a pandevin i filosofis des etis antighis al deve un sens a lis primis trê. Ma za cu [...]


text:
Chê che si è a pene sierade e je stade la edizion sessantesime cuinte dal campionât cjargnel di balon, il “Carnic” cemût che ducj lu clamin. Un moviment incredibil di int, di zuiadôrs, di alenadôr, dirigjents e tifôs che in part a àn fate ancje la storie de stesse tiere di Cjargne. Un câs unic a nivel talian pal fat che si zuie di Istât, cuant che invezit in dut il rest de penisule i campionâts a vegnin organizâts dal Autun ae Primevere. Un ambient che cul passâ dai agns al è rivât tra l’altri a otignî un obietîf che mai la politiche e je rivade a puartâ a cjase, ven a stâi la convivence di dute la int de mont sot il stes cjapiel, no dome chê de Cjargne ma ancje chê de Valcjanâl, dal Cjanâl dal Fier, adiriture chê dal Glemonàs e di dîs agns a cheste bande fintremai chê dal Cjadovri.
IL RICLAM DAL MONT… IN MONT
Pûr cuntun nivel tecnic di competizion paragonabil a une tierce categorie regjonâl, a son stâts, a son e a saran (si spere) tancj i zuiadôrs che no àn resistût al riclam di chest mont. Ogni domenie, ma ancje vie pe setemane cui alenaments, e par dute la stagjon, e je int che e rive su in pratiche di dut il Friûl. Si cjatin ben, si divertissin e po dopo, vuelistu meti zuiâ cul cjalt e no tal pantan dal Invier furlan?
Il “Carnico” al è particolâr ancje pal riclam mediatic che si puarte daûr: in gracie de trasmission radiofoniche “A tutto Carnico”, ideade tal lontan 1991 di Renato Damian e dal 1993 trasmetude di Radio Studio Nord, ducj si sintin un tic come in Serie A. Radiocronichis in direte, intervistis a fin partide, pagjelis sui gjornâi, discussions e marcjât vie pe setemane su internet e sui social network. Nol mancje propit nuie. Anzit, sì. Si sin dismenteâts de muse brute de medaie. Che chest an forsit plui di altris agns e à pesât un grum. O fevelìn dai episodis fastidiôs che a àn cjatât spazi te croniche dai mês passats. Un tentatîf di cjavonade, plui o mancul riessût o volût, no si è mai capît, di un zuiadôr viers l’arbitri; un at ossen di un altri zuiadôrs viers il public; un pâr di discussions animadis fûr dal cjamp…Dal sigûr no un biel viodi, soredut par chei che di difûr, magari turiscj, si fermin la domenie a viodi un bocon di partide.
I EPISODIS DI CHEST AN? UNE VOLTE AL JERE PIÊS
Cence volêur dâ justificazions di sorte – al mancjarès! -, a son episodis che a sucedin in dute Italie tal mont dal balon e che a van dal dut condanâts cence se e cence ma. Al tocje dî, dut câs, che une volte il Carnico, par amission stesse dai protagoniscj, al jere tant plui violent e barufant. Sintint ciertis contis, si fevelave di pugns, scufiots e cualchi volte e finive ancje a clapadis.
In fin dai fats, si pues meti in archivi une stagjon che dal pont di viste sportîf, che e je la robe plui impuartante, e à viodût a vinci il Cjavaç cuntune supremazie cence paragons (Campionât, Cope, Supercope e titul di cjâf canonîr) e che di un pont di viste sociâl no je stade plui o mancul animose di chês precedentis. Anzit, intant des premiazions di fin stagjon e je stade fintremai une declarazion di matrimoni di un portîr ae sô biele.
A son altris lis cuistions forsit plui urgjentis: il dispopolament e la basse natalitât dai paîs de mont al scurtarà simpri di plui il vivâr. A cjadene, duncje, lis scuadris a dovaran par fuarce fondisi par no sbassâ ancjemò il nivel tecnic; trops dirigjents po dopo continuarano a metisi a disposizion des societâts? Domandis che la Federazion e varà di fâsi al plui prest, prime che il zugatul si rompi, prime che un toc di anime indispensabile de Cjargne e ledi a murî… ❚
David Zanirato
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
O crôt che la prime pagjine di chest numar e sedi une vore clare. Se cualchidun al fasarà fente di no capîle, al è in malefede. Il dissen al è la riproduzion di une des fotos plui cognossudis des manifestazions pe Universitât dal Friûl. Daûr di chê zovine, di chei zovins a jerin lis sperancis, il sumiâsi no dome di chê gjenerazion, ma di chês prime di jê e di chês che a saressin vignudis daûr. E par chest il tradiment al è ancjemò piês, plui pesant. In tancj a vevin dit che e sarès lade cussì, fin des primis peraulis di colaborazion cu la Universitât di Triest, cuant che cu la scuse dai pôcs bêçs, si à scomeçât a meti dongie programs e dotorâts. Ancje jo o crodevi che in cualchi maniere si podeve tratâ su alc, ma tignî fer il timon de autonomie. Ce falope. Lis primis declarazions de gnove direzion di Udin, nus vierzin i voi: al comande Triest, dut il rest a son bufulis.
Il prosim obietîf al sarà Midisine, po dopo ur tocjarà a chês altris facoltâts che a somearan “doplons”. E vie indenant. Scometìno che si clamarà “Università regionale del FriuliVeneziaGiulia”? (par talian e guai a vê iniments tratuts… )
Triest le fâs di paron, sostignût de sô borghesie, che e à simpri viodût il Friul tant che la sô braide, un teritori di doprâ se al covente.
E a cui che al dîs che cheste e je une vision aretrade, di cjampanîl, de realtât e de storie, si à di scomençâ a vê il coragio di rispuindi: la veretat e je che noaltris furlans no vin voie di stâ sot di Triest. La cuistion e je di une semplicitât uniche: o sin diviers e o volìn vê une nestre pussibilitât di lâ indenant di bessôi.
La ultime mascare e je colade, il statût compromissori di cheste Regjon nol esist plui: a Triest, e a chei che a pensin di organizâ il teritori a so vantaç, cu la propueste di riorganizazion aministrative e il tai des provinciis furlanis, no ur interesse plui la mediazion. Triest al zuie sporc e cence presonîrs.
Al somee di doprâ une peraulone, ma chest si clame imperialisim dulà che si cîr di concentrâ il podê intun centri ugnul e ator dome struturis decentradis cence nissune pussibilitât di contâ alc.
Un procès democratic lu clamin, indulà che la democrazie e je chê di gjavâ il dirit al popul furlan, di Gurize a Udin, a Pordenon, di sielzi la sô strade ancje istituzionâl.
Cu la scuse de talianitât, dai confins, po dopo de vuere a àn dât a Triest la pussibilitât di jessi cjâflûc de Regjon, cuintri di ogni logjiche storiche e gjeografiche. Cumò no baste plui nancje chê.
A scuegnis vê ancje i uficis, i dipendents, la autoritât su ce che al jere vanzât al Friûl.
Al à di jessi dome Triest che al comande, cun chei cuatri sturnei di sindics furlans a sbassâ il cjâf di front dal siôr, te ilusion di podêsi sentâ in taule cul paron di cjase.
A spietin il vidiel, no varan nancje i vues pal cjan.
Ma chest al è il destin di ducj chei che a tradissin il Friûl. ❚
Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
«Je tornade Primevere». Al baste intonâ chestis trê peraulis par inviâ lis bielis vôs dai furlans ae famose cjantose di Luigi Garzoni: Cisilute. «Ancje tu, tu sês tornade / cisilute ti vuei ben / vorès dâti une bussade / e tignîti sul gno sen.» Chestis riis, come dute la cjançon, il test al è di Giovanni Battista Gallerio, si poin plenis di serenitât su di une melodie di sium.
Un cjant che al è al stes timp preiere e niçule, come il svol di une cisile che e torne e che e mene cun se, par dut il Friûl, il cîl celestin e l’aiar fresc. Un cjant di amôr, tra i plui bei dedicâts al volatil simbul di chest mês di Març. Un invît a gjoldi la Primevere che e rive, disincjantâts e plens di sperancis, zuiant e cjareçant la cisile che e ven.
Come che al dîs il poete: «Fâs culì la tô cjasute / di stecuts e di pantan», l’uciel lizerin cu la code a so mût, che si poie sui cuvierts e al fâs il so nît, al è jentrât tal imagjinari dai furlans tant che simbul di pâs, di cjase, e la vilote di Garzoni e à cognossût, a dî il vêr in pôc timp, une largje fortune e diviersis versions. Dutis bielis, in virtût de spontaneitât de musiche e des peraulis dal origjinâl. A partî di cheste, a ‘nt son nassudis variis voltadis in forme corâl, in maniere spontanie o plui organizade, magari a cuatri vôs masculinis, come chê cjantade dal Coro de A.N.A., o chês par vôs soliste, interpretadis di Dario Zampa, Beppino Lodolo, la zovine Zuleika e cetancj altris, fin ae version resinte in clâf soul dal FVG Gospel Choir. Il cjant Cisilute nol va mai in dismentie.
A partî dal proverbi: «San Benedet, e torne la cisile sot dal tet», il leam tra l’autôr Luigi Garzoni e il peraulant paisan Gallerio, la cisile, e in gjenar i simbui dal Friûl plui sclet, nus invidin a pensâ aes bielis Primeveris furlanis passadis. Scoltâ – e ce tantis versions che si cjatin su internet! – ma inmò miôr, cjantâ cheste cjançon, nus stice a fâ biele la gnove stagjon. Nus invoie a cjatâ in dutis lis Primeveris, e al vâl ancje par cheste, la cisilute amie dal nestri Friûl. «Reste pûr, reste poiade, / cisilute, su chel len». ❚
✒ Alessio Screm


text:
Si visaiso il “miracul” dal taramot? Stât, Regjon, Comuns e – parcè no? – la Glesie: dutun. Cuatri istituzions par une ricostruzion che e à fat scuele. Partìn di chi, di chest dât inconfutabil, par provâ a pensâ a une Cjargne anime di se stesse, de sô int, comprendude chê che e à metût lidrîs di là de “dighe” tumiecine.
SOSTIGNIBILITÂT_ In struc: formâ comuns sostignibii – no plui di cuatri, lant daûr magari ae orografie des vals – che a laressin al vôt normalmentri ogni cinc agns. Pe valade de Bût, par esempli, cjatade la sede plui juste e conveniente – metìn Paluce – , al podarès jessi l’incorporament dai comuns atuâi di Liussûl, Trep di Cjargne, Paluce, Çurçuvint, Sudri e Ravasclêt, mantignint operatîfs i ex municipis pai servizis.
LA ASSEMBLEE_ Fate la operazion “Comuns de Valade”, dâ vite a une Assemblee cjargnele di “osservatori” permanent a votazion direte, cun rapresentants di ducj i centris abitâts. Il so compit autonom/decisionâl al sarès propit chel di osservâ, di controlâ, di proponi e di domandâ l’impegn concret dai rapresentants politics regjonâi e nazionâi, in plui di furnî struturis tecnichis e aministrativis ai comuns, fasint cont suntune juste disponibilitât finanziarie.
Altris istituzions o caroçons no coventin.
La prime richieste, e podarès jessi chê di dâ mandât ae Regjon di fâsi interprete cul Guvier par che al vegni determinât il stât di Zone Francje su dut il teritori cjargnel.
FISCO_ Un regjim fiscâl vantazôs al judarès a mantignî sul puest lis ativitâts economichis che za a esistin e al tirarès dongje altris insediaments produtîfs. No dome capanons, però: incentivâ la iniziative publiche e privade dal turisim, de zootecnie, cul recupar di terens pustots e bandonâts, e cun chei si varès la tutele dal paisaç e il rilanç des ativitâts agroforestâls.
Un volan par un disvilup compatibil, par une tiere disvantazade e di mont. Par fâ chest, tocje prin di dut domandâ il consens a la int, magari cuntun referendum, scancelâ cualsisei cjampanilisim cuintriprodusint e vê un unicum comun bon di puartâ “fen” in chel che al è il stali de Cjargne.
Par ultin, al è impuartant identificâ ben in sede di elezions personaçs che a puartin sì indevant i interès dai lôr partîts, ma soredut chei de Cjargne, e culì ancje i cjargnei sparniçâts par dute la Regjon a podaressin dâ une man.
DINO TEMIL
ATUALITÂT. Ents locâi: une propueste............
Si visaiso il “miracul” dal taramot? Stât, Regjon, Comuns e – parcè no? – la Glesie: dutun. Cuatri istituzions par une ricostruzion che e à fat scuele. Partìn di chi, di chest dât inconfutabil, par provâ a pensâ a une Cjargne anime di se stesse, de sô int, comprendude chê che e à metût lidrîs di là de “dighe” tumiecine.


text:
Dal sigûr, par ducj chei che a tegnin a fuart al Friûl e la sô lenghe, al è stât un event epocâl. Une di chês robis che tu disis “o ai di jessi ancje jo”, che ti pâr che se tu mancjis alfin alc ti mancjarà a ti. Si fevele de leture publiche de Bibie, pardabon l’event dal an, par chel che al inten no dome la Glesie furlane, ma ancje e soredut la nestre lenghe.
Di bogns furlans, prudents e usâts a fâ simpri il pas daûr de gjambe, o sin partîts sperant intun sucès e in numars almancul “suficients”, juste di no riscjâ di fâ une buse te aghe. E a man a man che i dîs a lavin indenant, si è presentade la sorprese: tu fevelavis cuntun e cun chel altri e ve che – ce strani! – in tancj a vevin la tô stesse intenzion, in tancj ti disevin “lu vûl fâ ancje jo”, cui bessôl, cui cu la parochie, cui cu la scuadre di protezion civîl, e v.i. Par chel, la prime sorprese e je stade scuvierzi che la int e saveve, e la seconde che e condivideve il progjet.
La tierce sorprese invezit e je rivade subite daspò, dolce e amare tal stes timp: tal zîr di un mês, no jerin plui puescj a disposizion! Dolce, par vie dal esit tant fortunât di cheste iniziative, e amare par cui che nol jere rivât adore a jentrâ in chel numar, vâl a dî almancul un cinccent di lôr.
Cualchidun di chei, a àn dade distès la lôr disponibilitât tal câs di cualchi sostituzion necessarie al ultin moment, ma in chest câs si acetavin “candidaturis” dome di bande di cui che in massime 25, 30 minûts, al varès podût rivâ a Udin, li de Glesie de Puritât.
Cussì, a tancj ur è restade dome la consolazion di passâ pe Glesie a scoltâ lis leturis, o di lâ in Internet, là che in streaming si podeve viodi e sintî i letôrs, e in cualchi maniere almancul partecipâ cul pinsîr al event.
Si à dut câs di dî che al è stât un moment coletîf, pardabon di popul, li che la individualitât si è sfantade te coralitât e se ancje no si à rivât in ducj a partecipâ, il sintiment al jere chel de condivision di un moment cetant alt e impuartant, li che – cuntune metafore che nol vûl jessi iriverente – ancje lis risiervis in panchine a àn judât la scuadre a vê il cjâf plui seren e le àn sotignude cu la lôr poie e cu la lôr disponibilitât a jentrâ in zûc se al fos coventât.
Linda Picco
SPECIÂL BIBIE – Chei restâts fûr............
Dal sigûr, par ducj chei che a tegnin a fuart al Friûl e la sô lenghe, al è stât un event epocâl. Une di chês robis che tu disis “o ai di jessi ancje jo”, che ti pâr che se tu mancjis alfin alc ti mancjarà a ti. Si fevele de leture publiche de Bibie, pardabon l’event dal an, par chel che al inten no dome la Glesie furlane, ma ancje e soredut la nestre lenghe.


text:
… NO JE UN OPTIONAL !
e je de setemane lade (07.07.08) la decision de Consei comunâl di Pordenon di tirâsi fûr de aree là che si metarà in vore la gnove leç regjonâl su la lenghe furlane.
“Daûr di cheste decision – al à spiegât il Sindic – a son massime dôs motivazions: une plui di stamp formâl, ven a dî la mancjance di un at formâl dal Comun che al domandàs la inclusion dal teritori inte aree furlanofone; e une plui sostanziâl, cu la preocupazion pai servizis previodûts de leç e pai lôr coscj. Il prin citadin di Pordenon al domande une revision de leç regjonâl sul furlan, orientade plui sui aspiets culturâi che no su chei dai servizis linguistics pai citadins. Par chest – al à zontât – no si podeve rimandâ il vôt di cheste delibare, che e vûl dâ un segnâl fuart ae Regjon par mendâ la leç.”
FURLANS FEVELAIT FURLAN CHE AL E’ ONÔR E NO VERGOGNE !
Fuarce Friûl 😉


text:
«In vore dentri dal 2009», adiriture. O fevelìn dal progjet «Autodrom dal Friûl V. J.». Cheste e jere la ambizion otimistiche de Societât M.B.M. Team S.p.A dopo la buine riesside de riunion dai 17 di Otubar dal 2008, promovude dal Assessôr Regjonâl al sport Elio De Anna cui Comuns e i finanziadôrs interessâts al progjet. Ma fin cumò, che o sin a metât dal 2009, al è dut cidin.
Si podarà frazionâlu in doi circuits indipendents tra di lôr, cun carateristichis di percorince diviersis: un, cu la superficie che si pues inagâ, al sarà doprât pes provis di vuide sigure, e chel altri par provis tecnichis cun machinis sedi di competizion che no.
REDAZION
SPECIÂL – La piste dai furlans............
«In vore dentri dal 2009», adiriture. O fevelìn dal progjet «Autodrom dal Friûl V. J.». Cheste e jere la ambizion otimistiche de Societât M.B.M. Team S.p.A dopo la buine riesside de riunion dai 17 di Otubar dal 2008, promovude dal Assessôr Regjonâl al sport Elio De Anna cui Comuns e i finanziadôrs interessâts al progjet. Ma fin cumò, che o sin a metât dal 2009, al è dut cidin.


text:
_ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ , _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ , _ _ _ _ _ _ _ _ _ _ _ .
n_ _ _ e s_ _ _ _ _ _ _ _ i in c_ i il c_ _ o di s_ _ _ o o di g_ _ _ _ _ o è u_ a d_ _ _ _ , il t_ _ _ _ _ e “_ _ _ _ t g_ _ _ _ _ _ _ _ ” è a v_ _ _ e u_ _ _ _ , ma r_ _ _ _ _ _ _ _ .
ne_ _ e si_ _ _ _ _ _ _ i in cui il ca_ o di st_ _ o o di go_ _ _ _ o è una do_ _ _ , il te_ _ _ _ e “f_ _ _ t ge_ _ _ _ _ _ _ ” è a vo_ _ e us_ _ _ , ma ra_ _ _ _ _ _ _ .